ศบค.รายงานสถานการณ์คนไทยในต่างประเทศทยอยเดินทางกลับเข้าไทยวันนี้เพิ่มขึ้นอีกกว่า 400 คน ทั้งหมดจะต้องกักตัว
ศบค.รายงานสถานการณ์คนไทยในต่างประเทศทยอยเดินทางกลับเข้าไทยวันนี้เพิ่มขึ้นอีกกว่า 400 คน ทั้งหมดจะต้องกักตัวนายแพทย์ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 หรือ ศบค. เปิดเผยถึงสถานการณ์คนไทยที่ตกค้างในต่างประเทศและสามารถเดินทางกลับเข้าไทยได้ในวันนี้ ว่า ทางอากาศจะมีสองเที่ยวบิน จากมัลดีฟ 131 คน  ฮ่องกง 162 คน ส่วนวันพรุ่งนี้ จะมีคนไทยกลับจากฝรั่งเศสอีก 16 คน และอินเดีย 220 คน โดยทุกคนจะต้องเข้ากักตัวปฎิบัติตามมาตรการควบคุมการแพร่ระบาดโรคของภาครัฐ ขณะที่ทางบก มาจากเมียนมา 1 คน มาเลเซีย 387 คน  สปป.ลาว 54 คน  และกัมพูชา 23 คน รวมเดินทางเข้าไทย 465 คน ทำให้ภาพรวมมีคนไทยที่เดินทางกลับและอยู่ในความดูแลของศูนย์กักตัวภาครัฐแล้วรวม 7,284 คน ส่วนการฝ่าฝืนคำสั่งห้ามออกนอกเคหสถาน หรือเคอร์ฟิว และประกาศห้ามรวมกลุ่มชุมนุมหรือมั่วสุม ล่าสุดพบมีผู้กระทำความผิดเหตุออกนอกเคหสถานถูกตักเตือน 24 คน และดำเนินคดี 666 คน ขณะที่การกระทำความผิดเหตุของการชุมนุมมั่วสุม สูงสุดถึงร้อยละ 60 เกิดจากการดื่มสุรา ต้องดำเนินคดี 129 คน